Eskom-woordvoerder ook vortSikonathi Mantshantsha (Foto: Sikonathi Mantshantsha/Facebook) Sikonathi Mantshantsha, wat drie jaar gelede by Eskom aangesluit het, verlaat die kragvoorsiener Dinsdag wanneer sy kontrak tot ŉ einde kom. Mantshantsha het “in ŉ moeilike tydperk ingestem om as hoofwoordvoerder by Eskom aan te sluit”, sê Calib Cassim, tussentydse uitvoerende groepshoof, in ŉ verklaring. “Dit was ŉ tydperk waar die organisasie weer vertroue en geloofwaardigheid moes opbou by die publiek en belanghebbendes.” Cassim sê Mantshantsha het oor die drie jaar gehelp om Eskom se openbare beeld te verbeter deur “eerlike en openlike kommunikasie” oor Eskom se ware posisie tydens ŉ moeilike periode wat gekenmerk is deur bedryfsprobleme en toenemende beurtkrag. “Eskom het meer aanspreeklik en deursigtig geword in sy eksterne posisionering, terwyl gereelde spanvergaderings gehou is om die publiek op hoogte te hou van sleutel-ontwikkelings.” Cassim het Mantshantsha bedank vir sy bydrae tot die organisasie. “Ons wens hom alles van die beste toe op sy volgende reis.” Daphne Mokwena sal intussen met onmiddellike effek waarneem as hoofwoordvoerder terwyl die aanstellingsproses vir ŉ permanente woordvoerder voortduur. Sy is tans senior bestuurder vir die handelsentrum van uitnemendheid en is al 21 jaar lank in diens van Eskom. Sy was senior kliëntediensbestuurder in Gauteng en die Gauteng-verspreidingswoordvoerder “tydens uitdagende kwessies soos Soweto-skuld”.